**J e g y z ő k ö n y vi kivonat**

Bekecs Község Önkormányzata Képviselő-testületének

2013. szeptember 5-én megtartott ülésének jegyzőkönyvéből

**Bekecs Község Önkormányzata Képviselő-testülete**

**16/2013.(IX.10.) rendelete**

**a közterületek filmforgatási célú használatának szabályairól.**

Bekecs Község Önkormányzatának Képviselő-testülete a mozgóképről szóló 2004. évi II. törvény 37. § (4) bekezdésében kapott felhatalmazás alapján a Magyarország helyi önkormányzatairól szóló 2011. évi CLXXXIX. törvény 13. § (1) bekezdésében meghatározott feladatkörében eljárva a következőket rendeli el:

**1. §** A képviselő-testület a filmforgatási célú közterület használattal összefüggő , a mozgóképről szóló 2004. évi II. törvényben (a továbbiakban Mgtv.) meghatározott képviselő-testületi hatásköröket a polgármesterre ruházza át.

**2. §** (1) Az Mgtv szerinti hatósági szerződés abban az esetben hagyható jóvá, ha a kérelmező hatósági szerződésben vállalja hogy:

a) a közterületet az eredeti állapotban helyreállítja,

b) a keletkezett hulladék elszállításáról saját költségén gondoskodik,

c) a lakosságot és az érintetteket a filmforgatással kapcsolatos lényeges információkról tájékoztatja.

d) az esetleges közlekedési forgalomkorlátozásról a lakosságot tájékoztatja,

e) a filmforgatás miatti vagy azzal összefüggésben keletkező kárt, beleértve a harmadik személy által az önkormányzat felé érvényesíteni kívánt kárt megtéríti.

(2) A hatósági szerződés jóváhagyását meg kell tagadni, ha az érintett közterületre a szerződés megküldésének időpontjában érvényes közterület-használati engedély van.

**3. §** A filmforgatást akadályozó, de a kérelmezőnek nem felróható, valamint a rendkívüli természeti események esetén az Önkormányzat az akadály elhárulása után az esetleges kárelhárítást vagy helyreállítást követő 10 napon belül biztosítja újra a közterületet olyan időtartamban, ameddig a filmforgatás akadályozva volt.

**4. §** (1) A filmforgatási célú közterület-használatért fizetendő díj megegyezik a Mgtv. 3. mellékletének 7 pontjában foglalt legmagasabb díjtételek mindenkori mértékével.

(2) A kérelmező a közterület-használati díj megfizetése alól abban az esetben mentesíthető, ha a filmalkotás közérdekű célt szolgál.

(3) A rendelet alkalmazásában közérdekű célnak minősül az önkormányzat , az önkormányzat intézménye érdekében, továbbá oktatási, tudományos vagy ismeretterjesztő témájú célok érdekében végzett filmforgatás.

**5. §** (1) A filmforgatási célú közterület használat időtartama a 30 napot nem haladhatja meg.

(2) A filmforgatás során a lakó ingatlanok, szolgáltató egységek, közintézmények gyalogos vagy gépkocsival történő megközelítését a közterület-használó köteles folyamatosan biztosítani.

**6. §** Ez a rendelet a kihirdetését követő napon lép hatályba.

Bekecs, 2013. szeptember 5.

Béki József Bodnár Jánosné

polgármester jegyző

A rendelet kihirdetésének napja: 2013. szeptember 12. Bodnár Jánosné

 jegyző